FI Euroopan unionin virallinen lehti L 209/59

KOMISSION TÄYTÄNTÖÖNPANOPÄÄTÖS,

annettu 15 päivänä heinäkuuta 2014,

Euroopan meri- ja kalastusrahaston mukaisten unionin täytäntöönpano- ja valvontapoliittisten painopisteiden yksilöimisestä

(2014/464/EU)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon Euroopan meri- ja kalatalousrahastosta ja neuvoston asetusten (EY) N:o 2328/2003, (EY) N:o 861/2006, (EY) N:o 1198/2006 ja (EY) N:o 791/2007 sekä Euroopan parlamentin ja neuvoston asetuksen (EU) N:o 1255/2011 kumoamisesta 15 päivänä toukokuuta 2014 annetun asetuksen (EU) N:o 508/2014 (1) ja erityisesti sen 17 artiklan 3 kohdan,

on kuullut Euroopan meri- ja kalatalousrahaston komiteaa,

sekä katsoo seuraavaa:

(1) Unionin täytäntöönpano- ja valvontapoliittiset painopisteet on määriteltävä, jotta jäsenvaltiot voivat valmistella asetuksen (EU) N:o 508/2014 mukaisesti rahoitettuja toimenpiteitä koskevat toimintaohjelmat.

(2) Unionin tukea olisi ensisijaisesti annettava kaikkein vaikuttavimpiin toimiin, jotta valvontatoimien tehokkuutta voitaisiin parantaa, ottaen huomioon jäsenvaltioiden suoriutuminen neuvoston asetuksen (EY) N:o 1005/2008 (2) ja neuvoston asetuksen (EY) N:o 1224/2009 (3) täytäntöönpanossa.

(3) Unionin täytäntöönpano- ja valvontapoliittisiin painopisteisiin olisi kuuluttava seuraavat: — asetuksen (EY) N:o 1224/2009 102 artiklan 4 kohdan mukaisesti laadittujen toimintasuunnitelmien täytäntöönpano jäsenvaltion valvontajärjestelmän puutteiden poistamiseksi, — erityistoimien täytäntöönpano tiettyjen asetuksen (EU) N:o 508/2014 liitteessä IV vahvistettujen ennakkoehtojen täyttämiseksi Euroopan parlamentin ja neuvoston asetuksen (EU) N:o 1303/2013 (4) 19 artiklan 2 kohdan mukaisesti. Jos sovellettavat ennakkoehdot eivät täyty, ohjelmassa on asetuksen (EU) N:o 1303/2013 mukaisesti oltava kuvaus toteutettavista toimista, mukaan lukien rahoitettavat toimenpiteet, — asetuksen (EY) N:o 1224/2009 109 artiklassa säädettyjen tietojen varmentamisjärjestelmien täytäntöönpano ja erityisesti sellaisten hankkeiden toteuttaminen, joilla pyritään varmistamaan jäsenvaltioiden järjestelmien välinen yhteentoimivuus, sillä täydellinen ja luotettava saaliin ja pyyntiponnistuksen ilmoitusjärjestelmä on unionin kalavarojen hallinnoinnin kulmakivi, — kaikkien saaliiden purkamista aluksesta koskevan velvoitteen täytäntöönpano ja valvonta Euroopan parlamentin ja neuvoston asetuksen (EU) N:o 1380/2013 (5) 15 artiklan mukaisesti. Tämä uusi velvoite on uuteen yhteiseen kalastuspolitiikkaan tehty erittäin tärkeä lisäys, jolla edistetään kalakantojen hyödyntämisen kestävyyttä. Tämän uuden velvoitteen täytäntöönpano edellyttää muutoksia jäsenvaltioiden valvontajärjestelmään ja tuo mukanaan lisämenoja, — saalistodistusjärjestelmän täytäntöönpano ja valvonta kalastustuotteiden tuomiseksi ja viemiseksi asetuksen (EY) N:o 1005/2008 III luvun mukaisesti. Saalistodistusjärjestelmän täytäntöönpano on LIS-kalastuksen vastaisen toiminnan kulmakivi, — vaikuttavat toimet laivaston kalastuskapasiteettirajoitusten täytäntöönpanemiseksi. Kalastusmahdollisuuksien ja kalastuskapasiteetin välisen tasapainon varmistamiseksi jäsenvaltioiden on taattava kapasiteettirajoitusten noudattaminen ja toteutettava hankkeita, jotka kohdistuvat rahoitusta edellyttäviin konetehon varmentamiseen, tarkistamiseen ja mittaamiseen, — erityisten valvonta- ja seurantaohjelmien (SCIP) täytäntöönpano taikka SCIP-ohjelman soveltamisalaan kuulumatonta kalastusta tai aluetta koskevan valvonnan koordinoinnin täytäntöönpano asetuksen (EY) N:o 1224/2009 95 artiklan 4 kohdan ja neuvoston asetuksen (EY) N:o 768/2005 (6) 15 artiklan nojalla. Tällaiset toimintatyypit edistävät sääntöjen noudattamisen kulttuuria ja jäsenvaltioiden välistä yhteistyötä sekä luovat synergiaa eri valvontavälineiden välille; — asetuksen (EY) N:o 1224/2009 58 artiklassa ja komission täytäntöönpanoasetuksen (EU) N:o 404/2011 (7) 67 artiklan 6 kohdassa säädettyjen jäljitettävyysvaatimusten täytäntöönpano ja valvonta. Asetuksen (EY) N:o 1224/2009 58 artiklassa edellytetään, että kaikkien kalastus- ja vesiviljelytuotteiden erien on oltava jäljitettävissä kaikissa tuotanto-, jalostus- ja jakeluvaiheissa alkaen pyynti- tai keruuvaiheesta aina vähittäismyyntiin saakka. Täytäntöönpanoasetuksen (EU) N:o 404/2011 67 artiklan 6 kohdassa vaaditaan toimijoita kiinnittämään asetuksen (EY) N:o 1224/2009 58 artiklan 5 kohdassa tarkoitetut kalastus- ja vesiviljelytuotteita koskevat tiedot erään koodin, viivakoodin tai elektronisen sirun kaltaisten tunnistamisvälineiden tai vastaavan laitteen avulla taikka käyttäen merkintäjärjestelmää; tätä vaatimusta sovelletaan 1 päivästä tammikuuta 2013 monivuotisen suunnitelman alaisiin kalastustuotteisiin ja 1 päivästä tammikuuta 2015 muihin kalastus- ja vesiviljelytuotteisiin. Jäljitettävyysvaatimusten täytäntöönpanon ja valvonnan olisi oltava unionin painopiste. Jäljitettävyysjärjestelmän täytäntöönpano on kalastuksen valvontapolitiikan kulmakivi, jolla varmistetaan kalastustuotteiden alkuperän läpinäkyvyys.

(4) Unionin painopisteitä olisi sovellettava joustavasti kunkin jäsenvaltion täytäntöönpano- ja valvontapolitiikan vahvuuksista ja heikkouksista riippuen. Jos jokin jäsenvaltio on jo käsitellyt tietyt painopisteet, sen olisi periaatteessa kohdistettava huomionsa muihin painopisteisiin.

(5) Asetuksen (EU) N:o 508/2014 20 artiklan 2 kohdan nojalla unionin täytäntöönpano- ja valvontapoliittisia painopisteitä voidaan muuttaa kahden vuoden välein täytäntöönpanosäädöksillä, jotta ne soveltuisivat paremmin jatkuvasti kehittyviin valvontatarpeisiin.

(6) Tässä päätöksessä säädettyjen toimenpiteiden ripeän soveltamisen varmistamiseksi tämän asetuksen olisi tultava voimaan sitä päivää seuraavana päivänä, jona se julkaistaan Euroopan unionin virallisessa lehdessä,

ON HYVÄKSYNYT TÄMÄN PÄÄTÖKSEN:

1 artikla

Asetuksen (EU) N:o 508/2014 17 artiklan 3 kohdassa tarkoitetut unionin täytäntöönpano- ja valvontapoliittiset painopisteet ovat seuraavat:

a) asetuksen (EY) N:o 1224/2009 102 artiklan 4 kohdan mukaisesti hyväksyttyjen toimintasuunnitelmien täytäntöönpano jäsenvaltion valvontajärjestelmän puutteiden poistamiseksi;

b) asetuksen (EU) N:o 1303/2013 19 artiklan 2 kohdan nojalla määriteltyjen toimien täytäntöönpano hallinnollisten resurssien saatavuuden varmistamiseksi, jotta asetuksen (EU) N:o 508/2014 liitteessä IV vahvistettu unionin valvonta-, tarkastus- ja täytäntöönpanojärjestelmä voitaisiin panna täytäntöön;

c) asetuksen (EY) N:o 1224/2009 109 artiklassa tarkoitettujen tietojen varmennusjärjestelmien täytäntöönpano ja erityisesti sellaisten hankkeiden toteuttaminen, joissa käytetään yhteisiä vakioformaatteja tai joilla parannetaan jäsenvaltioiden järjestelmien yhteentoimivuutta;

d) kaikkien saaliiden purkamista aluksesta koskevan velvoitteen täytäntöönpano ja valvonta asetuksen (EU) N:o 1380/2013 15 artiklan mukaisesti, mukaan lukien kyseisen velvoitteen täytäntöönpanoon liittyvät muutokset jäsenvaltioiden valvontajärjestelmiin;

e) asetuksen (EY) N:o 1005/2008 III luvussa säädetyn saalistodistusjärjestelmän valvonta ja täytäntöönpano;

f) sellaisten hankkeiden täytäntöönpano, jotka kohdennetaan konetehon varmentamiseen, tarkistamiseen ja mittaamiseen;

g) asetuksen (EY) N:o 1224/2009 95 artiklan 4 kohdan mukaisesti vahvistettujen erityisten valvonta- ja tarkastusohjelmien täytäntöönpano;

h) asetuksen (EY) N:o 768/2005 15 artiklan mukainen valvonnan koordinointi;

i) jäljitettävyysvaatimusten, mukaan lukien kuluttajille annettavien tietojen luotettavuuden varmistavat merkintäjärjestelmät, valvonta ja täytäntöönpano asetuksen (EY) N:o 1224/2009 58 artiklan ja täytäntöönpanoasetuksen (EU) N:o 404/2011 67 artiklan 6 kohdan mukaisesti.

2 artikla

Tämä päätös tulee voimaan seuraavana päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 15 päivänä heinäkuuta 2014. Komission puolesta Puheenjohtaja José Manuel BARROSO

(1) EUVL L 149, 20.5.2014, s. 1.

(2) Neuvoston asetus (EY) N:o 1005/2008, annettu 29 päivänä syyskuuta 2008, laittoman, ilmoittamattoman ja sääntelemättömän kalastuksen ehkäisemistä, estämistä ja poistamista koskevasta yhteisön järjestelmästä, asetusten (ETY) N:o 2847/93, (EY) N:o 1936/2001 ja (EY) N:o 601/2004 muuttamisesta sekä asetusten (EY) N:o 1093/94 ja (EY) N:o 1447/1999 kumoamisesta (EUVL L 286, 29.10.2008, s. 1).

(3) Neuvoston asetus (EY) N:o 1224/2009, annettu 20 päivänä marraskuuta 2009, yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, asetusten (EY) N:o 847/96, (EY) N:o 2371/2002, (EY) N:o 811/2004, (EY) N:o 768/2005, (EY) N:o 2115/2005, (EY) N:o 2166/2005, (EY) N:o 388/2006, (EY) N:o 509/2007, (EY) N:o 676/2007, (EY) N:o 1098/2007, (EY) N:o 1300/2008 ja (EY) N:o 1342/2008 muuttamisesta sekä asetusten (ETY) N:o 2847/93, (EY) N:o 1627/94 ja (EY) N:o 1966/2006 kumoamisesta (EUVL L 343, 22.12.2009, s. 1).

(4) Euroopan parlamentin ja neuvoston asetus (EU) N:o 1303/2013, annettu 17 päivänä joulukuuta 2013, Euroopan aluekehitysrahastoa, Euroopan sosiaalirahastoa, koheesiorahastoa, Euroopan maaseudun kehittämisen maatalousrahastoa ja Euroopan meri- ja kalatalousrahastoa koskevista yhteisistä säännöksistä sekä Euroopan aluekehitysrahastoa, Euroopan sosiaalirahastoa, koheesiorahastoa ja Euroopan meri- ja kalatalousrahastoa koskevista yleisistä säännöksistä sekä neuvoston asetuksen (EY) N:o 1083/2006 kumoamisesta (EUVL L 347, 20.12.2013, s. 320).

(5) Euroopan parlamentin ja neuvoston asetus (EU) N:o 1380/2013, annettu 11 päivänä joulukuuta 2013, yhteisestä kalastuspolitiikasta, neuvoston asetusten (EY) N:o 1954/2003 ja (EY) N:o 1224/2009 muuttamisesta sekä neuvoston asetusten (EY) N:o 2371/2002 ja (EY) N:o 639/2004 ja neuvoston päätöksen 2004/585/EY kumoamisesta (EUVL L 354, 28.12.2013, s. 22).

(6) Neuvoston asetus (EY) N:o 768/2005, annettu 26 päivänä huhtikuuta 2005, yhteisön kalastuksenvalvontaviraston perustamisesta ja yhteiseen kalastuspolitiikkaan sovellettavasta valvontajärjestelmästä annetun asetuksen (ETY) N:o 2847/93 muuttamisesta (EUVL L 128, 21.5.2005, s. 1).

(7) Komission täytäntöönpanoasetus (EU) N:o 404/2011, annettu 8 päivänä huhtikuuta 2011, yhteisön valvontajärjestelmästä, jonka tarkoituksena on varmistaa yhteisen kalastuspolitiikan sääntöjen noudattaminen, annetun neuvoston asetuksen (EY) N:o 1224/2009 soveltamista koskevista yksityiskohtaisista säännöistä (EUVL L 112, 30.4.2011, s. 1).